Manises millora la seua ciberseguretat amb fons europeus
30 de abril de 2024

• S’han invertit 272.043,80 euros en moderns sistemes de protecció de les dades

Manises, 30 d'abril de 2024.- L'Ajuntament de Manises treballa en la modernització de la infraestructura de la xarxa de l'administració local per a millorar la seua ciberseguretat, amb un pressupost de 272.043,80 euros, dels quals 55.291,23 € són de fons propis del consistori i 216.291,23 € provenen d'una subvenció europea convocada pel Ministeri de Política Territorial, per a aconseguir una major eficiència i eficàcia de les mecanismes que donen resposta als possibles riscos informàtics.

El regidor de TIC i Transformació digital de l'Ajuntament de Manises, Jesús Borràs, ha manifestat que “per garantir que tota la informació que posseeix l'administració local es mantinga de manera segura, s'ha iniciat la implantació i la instal·lació d'un servei de Detecció i Resposta Administrada (MDR, en anglés) en la protecció d'equips i infraestructures municipals i així proporcionar les ferramentes necessàries per a protegir-se enfront d'amenaces cibernètiques”. “A més d'adquirir servidors nous que oferiran major potència de processament i més seguretat, s'ha formalitzat el contracte per a començar la instal·lació d'una nova infraestructura de xarxa”, ha detallat Borràs.

Mitjançant aquest projecte, s'ha iniciat un procés que implica una major vigilància de les dades, gràcies a un programa d'ajudes a municipis per a la Transformació Digital i Modernització de les Administracions de les Entitats Locals en el marc del Pla de Recuperació, Transformació i Resiliència (PRTR), convocades pel Ministeri de Política Territorial, mitjançant l'Orde TER/836/2022, d'1 de setembre.

En el marc d’aquesta iniciativa, s'ha dut a terme una campanya de conscienciació de ciberseguretat amb un programari de capacitació i de conscienciació en aquest assumpte, l'objectiu del qual és la implementació d'una capa de seguretat orientada a les persones, per al desenvolupament de comportaments que es convertisquen en hàbits en l'àmbit del personal del sector públic. Això pretén afavorir la creació d'una cultura cibersegura en l’Ajuntament de Manises mateix, per poder evitar gran part dels atacs, concretament aquells basats en enginyeria social, contrasenyes febles i derivats.

Prèviament, es va aprovar l'anàlisi de risc, es va crear un Comité de Seguretat de la Informació, es van nomenar els diferents rols que marca l'Esquema Nacional de Seguretat (ENS), es va realitzar un curs de formació per al personal municipal i es van posar en marxa altres mesures de seguretat, com el control d'accessos físics en determinades dependències o l'accés amb doble factor als sistemes d'informació.